Frank Dahlgaard (KF), 1999-04-23:
Det er jo svært også for Det Konservative Folkeparti at give endeligt tilsagn i den ene eller den anden retning om et lovforslag, når man ikke rigtigt ved, i hvilken overordnet sammenhæng det indgår.
Vi savner stadig væk fra regeringen nogle mere præcise retningslinjer for, hvordan man tænker sig, at gassektoren skal organiseres i fremtiden, hvor vi får den fri konkurrence også på gasmarkedet.
Det her er jo et led i den udvikling, og så må vi mere præcist kende regeringens tanker. Ved regeringen egentlig selv, hvad den vil?
Er man enige indbyrdes?
Det Konservative Folkeparti har kaldt finansministeren
og miljø- og energiministeren i samråd, og det finder sted, så vidt jeg husker, på næste onsdag, hvor netop det her tema er oppe, og der går vi da ud fra, at vi senest får tankerne frem om regeringens planer for, hvad man ønsker, der skal ske, og hvordan det skal ske. Det foreliggende lovforslag handler jo ikke direkte om statens og Dangas' overtagelse af Naturgas Syd, så det er ikke nogen særlov, det har jeg ikke forstået, i hvert fald ikke i formaliteten, men det gælder generelt, så det også kan danne grundlag for, at man overlader de øvrige gasselskabers overtagelse til staten og Dangas.
Her har vi fra mit partis side for det første spurgt, om en godkendelse af Dangas' overtagelse af Naturgas Syd formelt eller reelt giver partierne bag godkendelsen bindinger eller forpligtelser i forhold til de kommende forhandlinger om gasstrukturen, og svaret er ganske klart fra finansministeren: Nej, der er ingen bindinger. Men der er jo et spørgsmål til, som måske er endnu mere interessant, og det er spørgsmålet om, hvorvidt det her - det lovforslag, der ligger - indebærer nogen som helst bindinger over for de fire øvrige regionale gasselskaber med henblik på, om de bliver presset til det - altså forholdene omkring en eventuel overtagelse af staten, af DONG, af Dangas i sådan et statsmonopol, som jeg har forstået at finansministeren arbejder på.
Vi har bemærket os, at Ugebrevet Mandag Morgen her mandag den 19. april har beskrevet det her sådan, at man ude i de regionale gasselskaber, de fire tilbageværende selvstændige regionale selskaber, opfatter det her forslag
som en slags pressionsforslag, hvor budskabet er: Hvis I sælger til staten nu, mens tid er, kære regionale selskaber, ja, så får I lov at beholde pengene selv i kommunerne, senere er det for sent.
Og vi vil da gerne have afklaret, om det er sådan, det forholder sig.
Så synes vi i øvrigt, at det er på grænsen til det morsomme: Der er et notat, som vi har set fra Finansministeriet om, hvordan der ikke er tale om en købesum til kommunerne bag Naturgas Syd, når det nu bliver overtaget af staten, af Dangas, men om et tilskud, og det er helt naturligt noget, som kommunerne skal beholde, og at situationen er en helt anden for gassektoren, end den er for elsektoren.
På den måde prøver man at kringle sig ud, og det kan da godt være, at det juridisk er holdbart - det kan da godt være - i forhold til NESA-loven, hvor man har en anden holdning.
Det synes vi er en lille smule morsomt og tankevækkende.
Det er i hvert fald ikke noget, der binder
Det Konservative Folkeparti
Vi er modstandere af den NESA-lov.